b'\n_START_ARTICLE_\nBitka v Lingajenskem zalivu\n_START_SECTION_\nNovinarsko poro\xc4\x8danje\n_START_PARAGRAPH_\nAmeri\xc5\xa1ki novinarji na Filipinih so 11. decembra 1941 poslali v ZDA \xc5\xa1tevilne novice o veliki zavezni\xc5\xa1ki zmagi nad Japonci na otoku Luzon, ki je potekala preteklo no\xc4\x8d. Tako so poro\xc4\x8dali, da je 21. filipinska divizija, ki je bila name\xc5\xa1\xc4\x8dena v Lingajenskem zalivu, odbila in popolnoma uni\xc4\x8dila veliki japonski desant in tako prepre\xc4\x8dila japonsko izkrcanje na filipinsko ozemlje. Najbolj napihnjeno zgodbo pa je objavil United Press, ki je objavil, da je bitka potekala tri dni, da so Filipinci uni\xc4\x8dili 154 desantnih plovil in hkrati pobili vse Japonce._NEWLINE_Nekateri novinarji so hoteli pred objavo preveriti podatke in po mo\xc5\xbenosti dobiti tudi posnetke boji\xc5\xa1\xc4\x8da, toda na domnevnem prizori\xc5\xa1\xc4\x8du niso na\xc5\xa1li ni\xc4\x8desar. O tem so obvestili druge novinarje, le-ti pa so jih zavrnili, \xc4\x8de\xc5\xa1 da je Kopenska vojska ZDA izdala poro\xc4\x8dilo o onemogo\xc4\x8ditvi sovra\xc5\xbenikovega izkrcanja in da tako to dr\xc5\xbei.\n_START_SECTION_\nResnica\n_START_PARAGRAPH_\nV no\xc4\x8di iz 10. na 11. december je filipinska obalna enota opazila v zalivu reke Agno neznani \xc4\x8doln, ki se kljub opozorilom ni hotel ustaviti. Tako je celotno voja\xc5\xa1ka enota odprla ogenj na neznano plovilo. Plovilo, ki se je izkazalo za japonski izvidni\xc5\xa1ki \xc4\x8doln, je nepo\xc5\xa1kodovan zapustil obmo\xc4\x8dje, kljub temu da so nanj streljali z vsem pehotnim oro\xc5\xbejem in celo artilerijskim oro\xc5\xbejem kalibra 155 mm. Pozneje se je izkazalo, da je japonski \xc4\x8doln izkazal primerno desantno mesto za prihajajo\xc4\x8do japonsko invazijo na Filipine._NEWLINE_Poveljnik 21. filipinske divizije, brigadni general Mateo Capinpin je nato 11. decembra poslal poro\xc4\x8dilo o zavrnitvi japonske invazijske sile, katero so nato novinarji uporabili za osnovo svojih \xc4\x8dlankov.'